
Jászfényszaru énekesmadár diverzitásának vizsgálata

Az elmúlt évtizedekben, a világ többi részéhez hasonlóan, Magyarországon is növekedett a városok száma, területe és lakossága is. A városok élhetőségének, és élőhelyeik minőségének kiváló indikátorai az oda beköltöző énekesmadár fajok. Táplálkozásukból és életmódjukból adódóan különösen érzékenyek a bekövetkező élőhelyi változásokra. Ezért célom volt lakóhelyem, Jászfényszaru madárvilágának felmérése, az egyes fajok megjelenésének éves dinamikájának és az előfordulásra ható élőhelyi tényezők, mint a lakott terület határától való távolság valamint a kertek és közterületek növényzete, vizsgálata. Vizsgálati területem Jászfényszaru volt, melynek lakossága megközelíti a 6000 főt, területe 380 ha. Vizsgálataim során a madarak faj-és egyedszám becslését pontszámlálás módszerével végeztem. 1 éven keresztül havonta egyszer, minden felmérési ponton (33) 5 percen keresztül számláltam a madarakat. A vegetáció-felmérésnél minden felmérési pontnál a 10 legközelebb eső ház fa/bokor adatait jegyeztem fel 5 kategóriában: parkosított, művelt kertek; gyümölcstermőek, örökzöldek, egyéb lombosak. Az élőhelyek diverzitását Shannon-Wiener index-el (H) és egyenletességi index-el (EH) határoztam meg. A vizsgálati időszak alatt 23 madárfajt észleltem a városon belül, az összes egyedszám meghaladta a 6000-t. A város központi területein a faj és egyedszám egész évben alacsonyabb volt, mint a városszéli területeken. A központban elhelyezkedő pontoknál a diverzitás is alacsonyabb volt, mint a város széléhez közelebb eső területeken. A parkosított vagy nem művelt, illetve a művelt területek aránya az egyedszámot befolyásolta.



